กองทุน DTCPF จองล้นเข้าตลาดหุ้นม.ค.
&nbsp;
18 ส.ค. 2554

นายชนินทธ์ โทณวณิก ประธานเจ้าหน้าที่บริหาร บริษัท ดุสิตธานี เปิดเผยว่า การเสนอขายกองทุนรวมอสังหาริมทรัพย์และสิทธิการเช่าดุสิตธานี (DTCPF) ให้กับประชาชนทั่วไปเป็นครั้งแรก (IPO) ระหว่างวันที่ 717 ธ.ค.ที่ผ่านมา โดยนักลงทุนจองซื้อจนล้นเกินกว่าจำนวนที่เสนอขาย 
ทั้งนี้ กองทุนรวมอสังหาริมทรัพย์และสิทธิการเช่าดุสิตธานี (DTCPF) มีมูลค่ากองทุนประมาณ 4,094 ล้านบาท มีนโยบายลงทุนด้วยการเป็นเจ้าของกรรมสิทธิ์ (Freehold) ในที่ดิน อาคาร และงานระบบสาธารณูปโภคที่เกี่ยวข้องกับโรงแรมและเฟอร์นิเจอร์ ทรัพย์สินติดตรึงตราและอุปกรณ์ต่างๆ ของโรงแรมดุสิตธานี ลากูน่า ภูเก็ต และโรงแรมดุสิตดีทู เชียงใหม่ 
รวมทั้งลงทุนในสิทธิการเช่า (Leasehold) เป็นระยะเวลา 30 ปี ในที่ดิน อาคารและงานระบบสาธารณูปโภคที่เกี่ยวข้องกับโรงแรม และเป็นเจ้าของกรรมสิทธิ์ในเฟอร์นิเจอร์ ทรัพย์สินติดตรึงตรา และอุปกรณ์ต่างๆ ของโรงแรมดุสิตธานี หัวหิน โดยสัดส่วนการลงทุนในกองทุนนี้เป็น Freehold กว่า 75%
นายสมชัย บุญนำศิริ กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย กล่าวว่า บลจ.กรุงไทย คาดว่าจะนำหน่วยลงทุนของ DTCPF เข้าจดทะเบียนในตลาดหลักทรัพย์แห่งประเทศไทยได้ในช่วงกลางเดือน ม.ค. 2554 และกองทุนน่าจะเป็นสินค้าใหม่ตัวแรกของตลาดหลักทรัพย์ในปีหน้า
กรรมการผู้จัดการ บลจ.กรุงไทย กล่าวว่า การที่นักลงทุนเชื่อมั่นในความเป็นผู้นำธุรกิจโรงแรมของแบรนด์ดุสิตธานี เป็นเหตุผลสำคัญประการแรกที่ทำให้การเสนอขายกองทุน DTCPF ประสบความสำเร็จ โดยหลังจากนี้ดุสิตธานีจะยังทำหน้าที่ทั้งในแง่ของผู้เช่าทรัพย์สินผ่านบริษัท ดุสิต แมเนจเม้นท์ ซึ่งเป็นบริษัทย่อยที่บริษัท ดุสิตธานี (DTC) ถือหุ้น 99.99% รวมถึงยังทำหน้าที่เป็นผู้บริหารทรัพย์สิน และเป็นผู้ลงทุนในกองทุนรวมอสังหาริมทรัพย์และสิทธิการเช่าดุสิตธานีด้วย นอกจากนี้ นักลงทุนยังมั่นใจในศักยภาพของทรัพย์สินที่เข้าไปลงทุน ทั้ง 3 แห่ง ไม่ว่าจะเป็นภูเก็ต หัวหินหรือเชียงใหม่ ซึ่งต้องยอมรับว่า อยู่ในทำเลที่มีศักยภาพในการเติบโตด้านการท่องเที่ยวอีกมาก 
ในส่วนของผลการตอบแทนจากการลงทุนนั้น DTC ในฐานะเจ้าของทรัพย์สิน ยังรับประกันรายได้ค่าเช่าขั้นต่ำรายปีของโรงแรมทั้ง 3 แห่ง สำหรับระยะเวลา 4 ปีแรกที่ไม่น้อยกว่า 381 ล้านบาทต่อปี เมื่อเทียบกับขนาดกองทุน 4,094 ล้านบาท อย่างไรก็ดี การพิจารณาผลตอบแทนที่แท้จริงของกองทุนรวม DTCPF จะต้องคำนึงถึงค่าใช้จ่ายต่างๆ ของกองทุน ได้แก่ ค่าใช้จ่ายใน การจัดตั้งกองทุน ค่าใช้จ่ายของกองทุน และค่าใช้จ่ายในการปรับปรุงภาพลักษณ์ของโรงแรม (Renovation) โดย DTC จะวางหนังสือค้ำประกันที่ออกโดยธนาคารในวงเงินค้ำประกันจำนวน 125 ล้านบาทต่อปี เพื่อเป็นหลักประกันให้แก่นักลงทุนว่าจะได้รับผลตอบแทนจากเงินปันผลในอัตราที่น่าพอใจ ซึ่งโดยเฉลี่ยกองทุนแบบ Freehold จะให้ผลตอบแทนในอัตราประมาณร้อยละ 7 ในขณะที่กองทุนแบบ Leasehold จะให้ผลตอบแทนประมาณร้อยละ 9 (ที่มา : ตลาดหลักทรัพย์แห่งประเทศไทย) ดังนั้น เมื่อพิจารณาถึงสัดส่วนทรัพย์สินของ DTCPF ระหว่าง Freehold และ Leasehold ที่ประมาณ ร้อยละ 76 และ ร้อยละ 24 ผลตอบแทนจากการลงทุน DTCPF จึงน่าจะใกล้เคียงผลตอบแทนเฉลี่ยของกองทุนอสังหาริมทรัพย์อื่นดังกล่าว
“จากปัจจัยสนับสนุนทั้งหมดทำให้นักลงทุนมั่นใจ กองทุนรวมอสังหาริมทรัพย์และสิทธิการเช่าดุสิตธานี (DTCPF) จนทำให้การเสนอขาย IPO ช่วงที่ผ่านมาประสบความสำเร็จเป็นอย่างดี โดยหลังจากนี้ บลจ.กรุงไทย จะนำหน่วยลงทุนของ DTCPF เข้าจดทะเบียนในตลาดหลักทรัพย์แห่งประเทศไทยต่อไป โดยคาดว่าน่าจะเข้าซื้อขายได้ในช่วงกลางเดือนมกราคม พ.ศ. 2554 ซึ่งน่าจะเป็นสินค้าใหม่ตัวแรกของตลาดหลักทรัพย์ฯ ในปีหน้านี้” นายสมชัยกล่าว